Regjeringen gir en halv milliard ekstra til Palestina
GOL (VG) Jonas Gahr Støre (Ap) øker den norske pengestøtten til palestinerne. Han ber om at våpenhvilen blir overholdt og at hjelpen kommer frem.  Støre sier at det er dramatiske timer og dager på Gaza, med en befolkning som etter snart seks uker med krigføring mangler det meste. – Det er nå en situasjon med nedbør, kulde og mange mennesker uten hus og tak over hodet. Det er et enormt behov for humanitær hjelp, sier statsminister Jonas Gahr Støre (Ap) til VG.  Støre varsler onsdag at regjeringen vil gi mer til Palestina i sin tale til LOs Kartellkonferanse på Gol.  – Norge øker nå sin humanitære støtte både gjennom tilleggsbevilgninger og omprioriteringer, slik at vi i sum vil ha en halv milliard kroner til humanitær hjelp og støtte til palestinske selvstyremyndighetene, sier han.  – Utfordrende – Hvordan skal dere sikre at hjelpen kommer frem til de som trenger den?  – Det er krigføring i et område hvor både privat og offentlig sektor bryter sammen. Det er utfordrende. Vi velger aktørene med best erfaring til å nå de som trenger det mest sier Støre. Han sier at sivilbefolkningen har behov for mat, vann og medisiner.  – Vi prioriterer å støtte FN, internasjonale Røde Kors og organisasjoner som kan få den humanitære hjelpen helt frem til folk. Vi er opptatt av at de palestinske selvstyremenighetene på Vestbredden kan gjøre jobben sin på helse, sikkerhet og skolegang, sier Støre. – De er i en veldig utsatt økonomisk situasjon. Israel holder igjen penger. Det er viktig at land som Norge opprettholder støtten, sier han. Helt konkret gir Norge nå rundt 350 millioner kroner i økt humanitær bistand til Gaza. I tillegg kommer det rundt 100 millioner i økt budsjettstøtte til de palestinske selvstyremyndighetene og et beløp til matsikkerhet i Gaza.  – Dette kommer i tillegg til de 200 millioner kronene som allerede er annonsert. Totalt er det rett under en halv milliard kroner ekstra, sier Støre. Støre tolker dagens nyheter om fire dagers våpenhvile og frigivelse av 50 gisler positivt. – Det er et veldig komplisert bilde, der Qatar, USA, landene i regionen og land som Norge har jobbet for at det blir en åpning for våpenhvile og frigivelse av gisler. Inntil den trer i kraft pågår krigføringen for fullt, sier Støre. – Omfattende ødeleggelser Han understreker at både det å holde gisler og ramme sivile er brudd på folkeretten. Støre sier at gislene må frigis og hjelpen komme frem på Gaza. – Vi har tatt til orde for en humanitær våpenhvile og løslatelse og gisler fra Gaza og gjort det vi kan for å drive på for at det kan skje. Jeg antar at våpenhvilen kan tre i kraft i løpet av torsdag, basert på det vi erfarer. Jeg vil sterkt oppfordre til at det blir gjennomført i tråd med avtalen vi har hørt om, sier han.  – Norge har lovet store summer til Ukraina til gjenoppbygging gjennom Nansen-pakken. Hvor langvarig blir støtten til Palestina? – På Gaza er det et samfunn på 2 millioner mennesker som opplever omfattende ødeleggelser. Det er enorme fremtidige behov. Jeg vil ikke trekke en slutning hvordan organiseres nå. Det må bli del av en større prosess med fredsprosess, en nødvendig tostatsløsning og bidrag fra landene i regionen. Vi skal bidra så godt vi kan, sier han.  Sier nei til Hamas Han sier at pengene ikke skal gå til Hamas på Gaza. – Kan du garantere at ingenting av støtten ender hos Hamas? – Det er helt avgjørende å unngå. Derfor må vi velge aktører som vi kan stole på, som har forsyningslinjer som gjør at de når de som er i nød. Det er et område i krig og kaotiske tilstander. Det er vanskelig å følge et oppgått spor inn på et Gaza som er så ødelagt, sier Støre:  – Hvis vi ikke nå stiller opp med humanitær hjelp står vi overfor en virkelig katastrofe. I tillegg til krigens ødeleggelser, så får vi ødeleggelser fra blant annet sykdommer, sier han. 
Statsminister Jonas Gahr Støre (Ap) øker norsk støtte til Palestina med knapt en halv milliard kroner til humanitær hjelp og støtte til palestinske selvstyremyndigheter. Støtten består av 350 millioner kroner i økt humanitær bistand til Gaza og 100 millioner kroner i økt budsjettstøtte til de palestinske selvstyremyndighetene. Målet er å hjelpe sivilbefolkningen som trenger mat, vann, medisiner og husly, samt styrke de palestinske selvstyremyndighetene på Vestbredden.